बीजेपी छोड़ समाजवादी पार्टी में शामिल हुए स्वामी प्रसाद मौर्य, अखिलेश बोले- अन्य नेताओं का भी हार्दिक स्वागत
उत्तर प्रदेश की पडरौना विधानसभा सीट से विधायक स्वामी प्रसाद मौर्य ने बीजेपी से इस्तीफा देकर समाजवादी पार्टी जॉइन कर ली है।
उत्तर प्रदेश में विधानसभा चुनाव होने जा रहे हैं। ऐसे में पडरौना विधानसभा सीट से बीजेपी विधायक स्वामी प्रसाद मौर्य ने योगी कैबिनेट से इस्तीफा दे दिया है। स्वामी प्रसाद मौर्य ने बीजेपी से इस्तीफा देने के बाद समाजवादी पार्टी जॉइन कर ली है। स्वामी प्रसाद मौर्य की गिनती यूपी के दिग्गज नेताओं में होती है और वह 3 बार विधायक रह चुके हैं। उनके पास योगी सरकार में श्रम मंत्रालय की जिम्मेदारी थी। स्वामी प्रसाद मौर्य के करीबी रोशन लाल वर्मा ने भी इस्तीफा दे दिया है। बिल्हौर से बीजेपी विधायक भगवती सागर भी इस्तीफा दे सकते हैं। स्वामी प्रसाद मौर्य ने कहा, 'दो दिन बाद बताऊंगा और कितने नेता समाजवादी पार्टी में आ रहे हैं। योगी सरकार में दलितों का सम्मान नहीं होता है।' राज्यपाल आनंदीबेन पटेल को भेजे अपने इस्तीफे में उन्होंने लिखा, 'योगी जी के मंत्रिमंडल में श्रम एवं सेवायोजन व समन्वय मंत्री के रूप में विपरीत परिस्थितियों व विचारधारा में रहकर भी बहुत ही मनोयोग के साथ उत्तरदायित्व का निर्वहन किया है। किंतु दलितों, पिछड़ों, किसानों बेरोजगार नौजवानों एवं छोटे-लघु एवं मध्यम श्रेणी के व्यापारियों की घोर उपेक्षात्मक रवैये  के कारण उत्तर प्रदेश के मंत्रिमंडल से मैं इस्तीफा देता हूं।'इस बीच ओम प्रकाश राजभर ने दावा किया है कि शाम तक भारतीय जनता पार्टी के 4-5 और मंत्री इस्तीफा दे सकते हैं। समाजवादी पार्टी के अध्यक्ष अखिलेश यादव ने स्वामी प्रसाद मौर्य के साथ तस्वीर शेयर की है। उन्होंने लिखा, 'सामाजिक न्याय और समता-समानता की लड़ाई लड़ने वाले लोकप्रिय नेता श्री स्वामी प्रसाद मौर्या जी एवं उनके साथ आने वाले अन्य सभी नेताओं, कार्यकर्ताओं और समर्थकों का सपा में ससम्मान हार्दिक स्वागत एवं अभिनंदन! सामाजिक न्याय का इंक़लाब होगा-बाइस में बदलाव होगा।'स्वामी प्रसाद मौर्य, जो कभी बहुजन समाज पार्टी के सबसे वरिष्ठ नेताओं में से एक थे, 2017 के विधानसभा चुनाव से ठीक पहले भाजपा में शामिल हो गए थे। उन्होंने 2017 में भाजपा के टिकट पर पडरौना सीट जीती और उन्हें श्रम मंत्री बनाया गया। स्वामी प्रसाद मौर्य के करीबी सूत्रों ने कहा कि संघमित्रा मौर्य फिलहाल भाजपा में हीं रहेंगी। स्वामी प्रसाद मौर्य का इस्तीफा और उनके समाजवादी पार्टी में शामिल होना भाजपा के लिए एक बड़ा झटका है क्योंकि वह अपने समुदाय में लोकप्रिय हैं।